‏25 דצמבר 2023 ‏י"ג טבת תשפ"ד

**מתווה מעודכן לקליטה בפקולטות לרפואה בארץ של סטודנטים הלומדים בחו"ל וגויסו למלחמה בצו 8**

**רקע**:

לנוכח מצב המלחמה שניכפה על מדינת ישראל החל מה- 7.10.23, סטודנטים ישראלים לרפואה הלומדים בחו"ל גויסו בצווי 8 לשרות מילואים ארוך. חלקם חזרו במיוחד לשרות, חלקם לא הספיקו לנסוע לחו"ל, ולחלקם לא התאפשרה חזרה להמשך הלימודים בחו״ל.

פורום הדקנים של הפקולטות לרפואה שם לו למטרה לצמצם את הפגיעה בסטודנטים שגויסו בצו 8 מתוך הוקרה לתרומתם. לשם כך, התקיימו דיונים מעמיקים, חלקם בהשתתפות גורמים חיצוניים, על מנת לגבש מתווה וקריטריונים מסודרים לשילוב הסטודנטים הנ״ל בפקולטות לרפואה בישראל, כבר בשנה"ל תשפ"ד.

**המתווה המעודכן לעיל, עליו הוחלט בפורום דקאני הפקולטות לרפואה ב- 21.12.2023 מחליף את המתווה הקודם.**

* המתווה הינו ייחודי וחד-פעמי, ונובע כולו ממלחמת "חרבות ברזל". הוא יחול על שנה"ל תשפ"ד בלבד. אין באמור מטה כדי להוות תקדים לקבלה ללימודים בשנים אחרות או בתחומי ידע אחרים.
* כל הנקלטים במסלול לעיל יהיו חייבים בכל החובות האקדמיים במעבר משנה לשנה, ככלל הסטודנטים לרפואה בישראל.

**לאור הרצון להגדיל את מס' המתקבלים במסגרת המתווה הנ"ל,**

**מובא להלן עדכון של חלק מתנאי הסף**:

**מועמדים לבדיקת קבלה:**

* מי שגויס בצו 8 מה- 7.10.23 (או בסמוך לאחר מכן, ועבר חיול לפני 15.11.23 - התאריך בו פורסם על התחלת הדיון במתווה) ושרת במילואים לפחות 30 ימים; ו/או מי שקרוב משפחה שלו מדרגה ראשונה נמנה על קבוצת החטופים או החללים בטבח שארע בשבת ה- 7.10.23.
* מי שלומד רפואה / התקבל ללימודי רפואה בחו"ל במוסד מוכר עפ"י רפורמת פרופ' יציב.
* לצורך ביצוע המתווה הוקמה וועדת קבלה ארצית משותפת בה יהיו חברים נציגים מכל בתיה"ס לרפואה בישראל, אשר דנה בימים אלה בכלל הבקשות ותקבע את מספר המתקבלים לכל אחד מבתיה"ס לרפואה ולאילו תוכניות (שלוש, ארבע או שש שנתית), בהתאם ליכולת של כל אחד מבתיה"ס להגדיל את מספר הסטודנטים.
* החלוקה למוסדות השונים תביא בחשבון את העדפות הסטודנטים. החלטת הוועדה תהיה סופית.

**תנאי הבסיס לביצוע המתווה הוא קבלת מימון מלא מהמדינה עבור קליטת הסטודנטים הנוספים שיתקבלו על פיו.**

קריטריונים לקבלה לשנה א' בארץ בשנה"ל תשפ"ד למתקבלים ללימודים מחו"ל

אישור קבלה לביה"ס לרפואה בחו"ל המוכר עפ"י רפורמת יציב.

ציון פסיכומטרי 650 לפחות.

###### סטודנטים מחו"ל בשנה ב'-ג'

1. יוכלו להתקבל לבתי ספר לרפואה בארץ עפ"י בדיקה פרטנית ותוכנית מותאמת אישית על בסיס המתווה הבא :

א. ציון הפסיכומטרי שלהם הוא 650 ומעלה או ממוצע ציונים של 80 ומעלה בכל הקורסים שנלמדו.

ב. הקבלה תהיה לשנה א', ב' או ג' לאחר בחינה פרטנית של תכני הלימודים שלמדו בחו"ל והלימה ביניהם לבין הלימודים בביה"ס לרפואה בישראל. במידת הצורך יחזרו על שנה, אך יוכלו לקבל פטור מחלק מהקורסים לפי תכנית הלימודים שלהם ועל פי הנהלים הנוהגים בכל פקולטה.

למען הסר ספק, בהכירנו את ההבדלים הרבים בין תוכניות הלימודים השונות, ואת העומס הרב בתוכניות בישראל, יש להניח שחלק גדול מן המתקבלים יאלץ לחזור על שנת לימודים אחת לצורך השלמות, על מנת להבטיח הצלחה בלימודים.

1. בנוסף לכך - סטודנטים בשנה ב' ושנה ג' יוכלו לצבור ניקוד אקדמי במתכונת חילופי סטודנטים, בכפוף להערכת המוסדות את הסילבוס שלמדו ואת עמידתם במקצועות קדם, ובכפוף להסכמת מוסד האם בחו"ל ולהכרתו בקורסים שיילמדו בארץ. במתווה זה הסטודנט ישלים את לימודיו ויקבל את התואר ממוסד האם בחו"ל.

פרופ' יציב ממשרד הבריאות יסכם את האקרדיטציה האקדמית עם בתיה"ס לרפואה השונים בחו"ל.

סטודנטים מחו"ל בשנה ד'

קבלה לבי"ס לרפואה בארץ על בסיס סיום שלוש שנים של לימודי רפואה ממוסד מוכר בחו"ל.

תנאי סף – ציון 650 לפחות במבחן הפסיכומטרי או ציון ממוצע 80 בשלוש השנים הראשונות.

סטודנטים יתקבלו למסלולים תלת-שנתיים או ארבע-שנתיים הקיימים, או למסלולים ה-שש שנתיים הקיימים, בהתאם להחלטת ועדת הקבלה.

סטודנטים מחו"ל בשנים ה'-ו'

מדובר בשנים המוקדשות לביצוע סבבים קליניים בבתי חולים. משרד הבריאות יפעל לקבלת אקרדיטציה אקדמית לסבבים קליניים שיתבצעו בבתי חולים בישראל. ניתן יהיה לבצע את הסבבים בישראל במימון משרד הבריאות.

החלוקה לבתי החולים תתואם ע"י פורום דקני הפקולטות לרפואה. התואר יינתן ע"י המוסד בחו"ל, ובהסכמתו.

**הבהרה**: שנת הלימודים מתייחסת לשנה"ל תשפ"ד. לדוגמה: סטודנט בשנה ג' הוא סטודנט שללא המלחמה היה מתחיל את לימודי שנה ג' באוקטובר 2023.

**חלק ב':** **התייחסות למועמדים ללימודי רפואה בתשפ"ד בישראל,**

**שלא נרשמו/התקבלו ללימודים בחו"ל**

פורום דקאני הפקולטות לרפואה בישראל מוצא לנכון שבנוסף לקבוצת הסטודנטים לעיל, יש להוקיר גם מועמדים שנרשמו ללימודי רפואה במסלול השש-שנתי בשנה"ל תשפ"ד, גויסו בצו 8 לאחר ה- 7.10.23 ל-30 ימים לפחות (בדומה לעמיתיהם שנרשמו לבתי ספר בחו"ל), עברו את כל מסלול הקבלה לרפואה, **לא התקבלו לאף אחד מבתיה"ס לרפואה בישראל**, אך לא נרשמו/התקבלו ללימודי רפואה בחו"ל.

הפורום סבור שיש לאפשר לאחדים מהם להיקלט בלימודי הרפואה בישראל בתשפ"ד, בהקבלה לקבוצת הסטודנטים מחו"ל. המתקבלים יהיו המועמדים הראשונים ברשימת ההמתנה אשר גויסו בצו 8 כמפורט לעיל.